**Adam Kollár, 22 rokov, Prešovská univerzita v Prešove, 4. kategória, poézia**

**Za vodou 1, 064 01 Stará Ľubovňa**

**Poryvy**

Takto kropí

Takto znejú tvoje kroky

V mrakoch

Takto plynie hmla

Čistá, nevinná

Vôkol teba

Takto vonia lúka

Keď do púpavy fúkaš

Seba

Takto znejú hromy

Modrý blesk sa lomí

V tvojich očiach

Z pierok ti opadáva prach,

na hladine tvorí trhliny na tvojej tvári.

Dýchaš

sklo. Cez bledú kožu presvitá

krv. V okovanom sude

kľačíš. Prosíš o deň.

Máš triesky v kolenách i v dlaniach, a predsa dlane tlačíš proti sebe.

Pripomínaš modlu. Z rúk

ti rastú červené kvaple.

V jaskyni počuješ bludičku

a lampáš je vytesaný do najvyššej skaly.

Z krídel máš kosti. Zo svetla vylieta krkavec a zhasína žiaru.

„*Vydávaj sa, švárne dievča, vydávaj!*“

Vieš si vybrať medzi modrými a zelenými očami?! Pýtaš sa

náramku s vytepanými siedmimi vlkmi. Oni vedia,

kedy sa stmieva. Zavyjú

a pri rieke sa zjaví len postava. Splýva s ostatnými kmeňmi. Rozoznávaš

odhadom časti jej odevu a vlasy. Hýbe sa iba ako vietor posúva konáre. Váhaš

prísť bližšie, pozrieť inam. A predsa prekročíš vodu.

Zrastáš s voňavým drevom. Vnímaš

jazyky, svetielka.

Inej farby, z iných strán, iných zvykov.

Hlasy jemné ako boky ženy. Tma

prichádza s obrom, ktorý nesie strieborné prúty. Tvoje mená prenikajú čučoriedkovými, jahodovými, malinovými, černicovými, jarabinovými,

studenými

ústami. Modlíš sa.

‚*Ty mesiacu vládneš*

*a slnko padá k tvojim kolenám.*

*Obloha matnie,*

*keď kráčaš nahá, les sa zelená.*‘

„*Budem sa ja, švárny šuhaj, vydávať, vydávať!*“

Čiernym perom

píšeš o

Do slamenej postele vsiakol tvoj pot.